Dalibor Martinis svoju je - za prostor Galerije Bačva specijalno osmišljenu - video instalaciju naglašeno ambijentalnih karakteristika naslovio *Nemam vremena*. Svima koji su pobliže upoznati s njegovim stvaralaštvom takav naslov nipošto nije iznenađujući. Riječ je, naime, o autoru u čijoj umjetničkoj strategiji vremenski čimbenik ima itekako važnu – neki će reći i ključnu - ulogu, i to još od njegovih formativnih godina prije otprilike pola stoljeća pa sve do današnjih dana. Za Martinisa vrijeme, zapravo, predstavlja fizičku dimenziju, kojoj će nerijetko pridavati i formalno-sadržajne konotacije. Krajnje pojednostavljeno rečeno, njegov odnos naspram vremena predstavlja svojevrstan multimedijalno, štoviše transmedijalno, uvjetovan ekvivalent načinu kako klasični slikari i kipari pristupaju boji odnosno volumenu, a također i eventualnim motivima ili sižeima. U Martinisovim umjetničkim promišljanjima linearno-pravocrtan tijek vremena nipošto, međutim, ne predstavlja samorazumljivu činjenicu, pa će stoga i učinci prolaznosti poprimati posve nekonvencionalne konotacije i učinke. Martinis neke svoje radove, a potencijalno i cjelokupan opus, podvrgava nelinearno koncipiranim temporalnim manipulacijama, svjesno relativizirajući mentalno-tvarne granice između odavna realiziranih projekata i njihovih nekoliko desetljeća kasnijih rekonstrukcija ili, preciznije rečeno, reinterpretacija. U tom smislu kao paradigmatski primjer nametat će se, dakako, njegov ciklus informatičkoga naziva *Data recovery*. Osim toga, Martinis je sklon i svojevrsnom premošćivanju protoka vremena, kreirajući pritom začudna ozračja unutar kojih vremenski jaz prestaje biti čimbenikom razdvajanja, nego povezivanja, a samim time i objedinjavanja. Gotovo da i nije potrebno spomenuti kako razgovor sa samim sobom uz vremensku zadršku od 32 godine, baš kao i upućivanje pitanja entitetu DM2077 s idejom da on – štogod bio i kakogod izgledao - na njih odgovori u 2077, predstavljaju najradikalnije manifestacije takvih njegovih postupaka.

Fizika već odavna raspolaže dokazima o suštinskoj povezanosti vremena i prostora, a upravo je svijest o postojanju vremensko-prostornog kontinuuma nužna za ispravno i cjelovito razumijevanje video instalacije *Nemam vremena*. Taj je rad svojevrsna nadgradnja jedne ranije instalacije pod nazivom *A mene tu ni minute nema*, svojedobno realizirane kao Martinisovo scenografsko rješenje za potrebe kazališnog uprizorenja Krležine drame *Aretej* u Hrvatskom narodnom kazalištu u Zagrebu. O čemu se točno radi? Uz pomoć križno postavljenih pregradnih zidova umjetnik je središnji dio kružnoga prostora Galerije Bačva podijelio na četiri prostorije, pri čemu svaku od njih omeđuju dvije površine koje će ujedno služiti i kao ekrani za projekcije. U video instalaciju *Nemam vremena* uključeno je, dakle, osam identičnih projekcija, svaka sa svojim zidom (ekranom). Ali te projekcije uzajamno su precizno vremenski usuglašene, pa će stoga pojedini segmenti njihova sadržaja prividno "kružiti" konstrukcijom te se na taj način u pravilnom ritmu pojavljivati na zidovima svake od prostorija. Zanimljivo je usporediti kako se Martinis poigrava vremenom i prostorom u instalaciji/scenografiji *A mene tu ni minute nema*, a kako u video instalaciji *Nemam* vremena. Sve četiri prostorije – a zapravo se metaforički radilo o jednoj te istoj prostoriji - u spomenutoj su instalaciji/scenografiji bile opremljene stolom na kojem je vaza s tulipanima, dvama foteljama, samostojećom svjetiljkom, ogledalom i prikazom zidnoga sata. U radu *Nemam vremena* stolovi s foteljama izmaknuti su pak izvan prostorija – što, zapravo, znači i iz promatrane zone u zonu iz koje se promatra - a ogledala i satovi ustupit će svoja mjesta projekcijama. Nadalje, u sve četiri prostorije instalacije/scenografije *A mene tu ni minute nema* prevladavalo je statično ozračje, pri čemu su neumitan protok vremena sugerirali tek tulipani (izgled im je varirao u rasponu od potentne uspravnosti pa sve do onemoćale uvenulosti) i satovi (svaki od njih pokazivao je neko drugo vrijeme). Također, zahvaljujući rotirajućoj bini cjelokupna je situacija bila podvrgnuta i monotonom te jedva zamjetnom, gotovo pa uspavljujućem, kružnom gibanju. Rad *Nemam vremena* koncipiran je, naprotiv, izrazito dinamično; segmenti njegovih projekcija ne samo da prikazuju i tematiziraju kretanje, već se i sami prividno "sele" sa zida na zid odnosno iz prostorije u prostoriju.

Kao jedan od osnovnih motiva video instalacije *Nemam vremena* neprijeporno se nameće oblik kruga, ali također i kružnoga kretanja. Na projekcijama, naime, dominiraju različiti aspekti upravo takva kretanja, prostor Galerije Bačva također je kružnoga oblika, a to isto vrijedi i za cjelokupan Meštrovićev paviljon u kojem se ona nalazi. Osim toga, zdanje Meštrovićeva paviljona kao takvo itekako je nazočno u projekciji – naziv toga njezina dijela glasi *HdluhdluldH* – a tu su još i kontinuirana kružna vožnja automobilom oko Arc de Triomphe na Place Charles de Gaulle nazvana *Champs Elysees*… *Recalculating!* (GPS sustav kao odredište ima zadanu aveniju Champs Elysees pa će stoga svojim elektroničkim glasom uporno i uzaludno ponavljati uputstva gdje i kada valja skrenuti te tako napustiti kružni prometni tijek) te video prikazi na rotirajućoj bini smještene instalacije/scenografije *A mene tu ni minute nema*. Motiv kruga, baš kao i kretanja, u Martinisovoj video-instalaciji *Nemam vremena* posjeduju i naglašeno simboličko značenje. Krug, naime, predstavlja savršeni oblik bez početka i kraja, odnosno bez ikakva usmjerenja, što nedvojbeno sugerira umjetnikov nelinearan pristup vremenu. S druge strane, upravo je kretanje ono što definira prostorno-vremenski kontinuum. Brzina (a to znači kretanje) određuje se, naime, upravo na način da se prijeđeni put (kroz neki prostor) postavi u relaciju s u tu svrhu utrošenim vremenom. I da zaključimo: Martinisova najnovija video instalacija *Nemam vremena* svojim se nazivom ne referira tek na svakodnevnu i otresitu frazu, već otvara brojna znanstveno-filozofska pitanja iz kojih generira i velik dio njegova začudna opusa. Tko zna, možda naziv Martinisova sljedećeg projekta bude glasio *Nemam prostora*…

 VANJA BABIĆ